Иван Вазов
Видение

chitanka.info

„И видях, и ето чер кон, и седналий на него имаше капъни в ръката…“

Откровение. Гл. 6, ст. 5.

Призраци чудни,

призраци грозни!

Подвизи трудни…

пропасти, козни…

Клик на победи,

вихри всечасни,

страхове бледи,

бягства ужасни!

Хижи във радост,

тронове стрити,

косена младост,

крила разбити.

Пиянства луди

в кърви обляни,

над поля куди

гракнали врани.

Трусове страшни!

Гробът говори…

Останки прашни

от царски двори…

Грозно се хили

нощ в огледало,

на нагли сили

край и начало.

Хищно безправье.

От правда бито,

лъжливо здравье

от здрав убито.

Победа шумна

в юнашка доба

на мощ разумна

въз луда злоба.

За борба слети

метал с идея —

меча в ръцете

на Прометея…

Удар огромен

въз нагло теме,

празник и помен

във също време,

позор и слава

на едно място,

цветя и лава

сбрани злочесто.

Химни, теглила…

Съд в бури казан

Божия сила,

Божия казън!

1916 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.